༄༅།།ཕ་སྐད་མ་ཡིག་མཁོ་མེད་རིག་གནས་མིན།།ཡུལ་སྲོལ་གོམས་གཤིས་དུས་རབས་རྗེས་ལུས་མིན།།ངོ་ཚ་ཁྲེལ་ཡོད་གླེན་པའི་སྤྱོད་པ་མིན།།འདི་གསུམ་མ་བརྗེད་བོད་པའི་གཞོན་སྐྱེས་ཚོ།།༧གྲུབ་མཐའ་རིས་མེད་མི་ཤེས་རྨོངས་དད་མིན།།ལྟ་གྲུབ་དཔྱད་ཞིབ་གཞན་སྐྱོན་འཚོལ་བ་མིན།།རང་བསྟན་རང་སྐྱོང་ཕྱོགས་ལྷུང་ལྟ་བ་མིན།།འདི་གསུམ་ཡོད་དགོས་བསྟན་འཛིན་སྐྱེས་མཆོག་ཚོ།།༧ལུགས་གཅིག་མཆོག་འཛིན་ཤཱག་གཤེན་དགོངས་པ་མིན།།ཕྱོགས་གཅིག་ཤེས་པ་ཚད་མཐོའི་སློབ་སྦྱོང་མིན།།མང་དུ་ཐོས་པ་མདོ་ཤོར་རིག་འཁྱལ་མིན།།འདི་གསུམ་མཁྱེན་དགོས་གངས་རིའི་རྟོག་ལྡན་ཚོ།།༧ཕྱག་སྐོར་བཟླས་བརྗོད་རྩ་བའི་དགེ་སྦྱོར་མིན།།རིག་གཞུང་སློབ་གཉེར་དོན་མེད་བྱ་བ་མིན།།རང་ཉིད་གཅེས་འཛིན་ཐེག་ཆེན་ལྟ་བ་མིན།།འདི་གསུམ་ཤེས་དགོས་བོད་པའི་དགེ་བྱེད་ཚོ།།༧མི་རིགས་རྗེས་ལུས་ཐོད་པའི་རི་མོ་མིན།།སྔོན་ཐོན་རྒྱལ་ཁབ་གནམ་གྱིས་བསྐོས་པ་མིན།།ཞིང་འབྲོག་ཞོར་ལས་སྤྲང་པོའི་འཚོ་ཐབས་མིན།།འདི་གསུམ་ངེས་དགོས་ན་ཆུང་ལོ་ལོ་ཚོ།།༧ཀླད་རྙིང་མཁྲེགས་བཟུང་ལྷ་ཡི་བྱིན་རླབས་མིན།།ཚན་རིག་ལག་རྩལ་འདྲེ་ཡི་ཆོ་འཕྲུལ་མིན།།དཔྱད་ཞིབ་རྟོགས་སད་ལྟ་ལོག་ངོ་རྒོལ་མིན།།འདི་གསུམ་བླང་དོར་ཤེས་དགོས་ལོ་ལོན་ཚོ།།༧མི་རིགས་མཐུན་སྒྲིལ་གཞན་གྱི་རྐུབ་གཡོག་མིན།།རང་ཚུགས་སྲ་བརྟན་ཁ་བྲལ་བྱ་སྤྱོད་མིན།།ཕུ་ནུ་ནང་འཁྲུག་དཔའ་བོའི་བྱས་རྗེས་མིན།།འདི་གསུམ་རྣམ་འབྱེད་ཤེས་དགོས་སྒང་པ་བོད།།༧ཨ་གསར་རྒྱན་གོས་སྔོན་ཐོན་མི་རིགས་མིན།།ཤོ་བག་རྒྱལ་འཇོག་སྔོན་ཐོན་ཁེ་ལས་མིན།།ཆང་འཐུང་དུ་འཐེན་མི་རིགས་ལག་ཤེས་མིན།།འདི་གསུམ་དུག་བཞིན་སྤང་དགོས་གཅེན་གཅུང་ཚོ།།༧སྲམ་གཟིག་གཟི་བྱུར་དུས་རབས་རྒྱན་གོས་མིན།།ཤ་ཁྲག་འདོད་སྲེད་འཕྲོད་བསྟེན་འཚོ་བ་མིན།།ལག་ཤེས་ཁེ་ལས་མི་རུང་སྤྱོད་ངན་མིན།།འདི་གསུམ་གོ་དགོས་འབྱོར་ལྡན་རྩམ་ཟན་ཚོ།།༧ཁོར་ཡུག་སྲུང་སྐྱོབ་ལྷ་འདྲེའི་རྨོངས་དད་མིན།།རྒན་བཀུར་གཞོན་གཅེས་བཀས་བཀོད་རྒྱུད་འཛིན་མིན།།གཙང་སྦྲ་འཕྲོད་བསྟེན་གཞན་རྗེས་འབྲེང་བ་མིན།།འདི་གསུམ་མ་བརྗེད་རིགས་མཐུན་བློ་གསལ་ཚོ།།༧སྙིང་བརྩེའི་ཁ་ད་དོན་མེད་སྐྱོན་འཚོལ་མིན།།ངོ་དགའ་སྤྲེལ་ལད་ཕན་པའི་གཏན་གྲོགས་མིན།།གནའ་བཟང་དེང་སྤྱོད་གཅོལ་ཆུང་བྱ་བ་མིན།།འདི་གསུམ་དབྱེ་ཞིབ་བྱེད་དགོས་ཨ་མའི་བུ།།